
a Közgyűlés részére

Tisztelt Közgyűlés!

1. Előzmények

A Budapesti Központi Szennyvíztisztító Telep (BKSZTT) műszaki átadás-átvétele – egy év próbaüzemet követően – 2010. július 31. napján lezárult. A BKSZTT megvalósítását is magában foglaló Kohéziós Alap beruházás (Budapesti Központi Szennyvíztisztító Telep és kapcsolódó létesítményei projekt) részeként az Európai Bizottság 2009. június 11. napján kelt, C(2009)4607 sz. határozatban fogalmazta meg azon elvárását, miszerint a BKSZTT-n a fokozott tápanyag-eltávolítást meg kell valósítani (un. harmadik tisztítási fokozat). A Bizottság 2010. augusztus 12. napján kelt, C(2010)5663 sz. határozatában rendelkezett arról is, hogy a 2012. december 31. napjáig felmerült költségekre támogatást biztosít. A fejlesztés lényege, hogy a tisztított szennyvíz esetében az összes foszfor nem haladhatja meg az 1 mg/l, míg az összes nitrogén a 10 mg/l értéket. Az Európai Bizottság az előírást Románia és Bulgária csatlakozásával indokolta, a Fekete-tenger vízminőségének védelmére tekintettel.


A tervezési-előkészítési munkálatok 2011. év elején kezdődtek meg, melynek eredményeként az alábbi műszaki megoldási javaslat fogalmazódott meg:
- leválasztott záporvizek szennyezőanyag tartalmának csökkentése;
- a biológiai fölösiszap elősűrítése;
- a foszfor eltávolítás fokozása az adagolt Fe(III) mennyiségének a növelésével;
- primeriszap eltávolítás fokozása;
- iszapvíztelenítő kapacitás bővítése;
- összes nitrogén (TN) eltávolítás hatásfokának a növelése a víztelenítésről elfolyó vizek kezelésével;
- nitrát recirkuláció kiépítéséhez szivattyúbeszerzés;
- üzemelő szennyvíztisztító telepen belül a létesítményeket összekötő csővezetékek építése, kiváltása, a villamos energiaellátás biztosítása.


A beruházás megvalósítására Budapest Főváros Önkormányzata 2011 decemberében írt ki nyílt közbeszerzési eljárást, melynek eredményeként 2012 áprilisában került sor szerződéskötésre 12.8m€ értékben, a Csepel 2012 ACS Konzorcium (A-Híd, Colas-Alterra, Strabag) tagjaival. A kivitelezési munkálatok a Közép-Duna-völgyi Környezetvédelmi, Természetvédelmi és Vízügyi Felügyelőség által KTVF 50811-8/2011. számon kiadott vízjogi létesítési engedélyben meghatározottak szerint 2012. december 1. napjáig – fizikailag – lezárultak. A Konzorcium 2012. december 1. napjától próbaüzemet végez, melynek teljesítési határideje 2013. június 10. napja.
A 2012. december 31. napjáig felmerült költségeket – így a teljes fizikai kivitelezést – az Európai Unió Kohéziós Alapja 65%-ban, míg a központi költségvetés 20%-ban támogatja.
A beruházás érinti a BKSZTT üzemelő egységeit is, így a létesítményen belüli munkákra külön szerződés jött létre kiegészítő beruházásként, melyet szintén a Csepel 2012 ACS Konzorcium tagjai teljesítenek.


2. A megállapodás indoka


A fentiekben hivatkozott vízjogi létesítési engedély előírja, hogy a megvalósított fejlesztés elemeit a 2010 augusztusa óta üzemelő BKSZTT rendszerével együttesen, komplex módon is szükséges kipróbálni, mely komplex próbaüzem időtartama 6 hónap. 

A T. Közgyűlés 2013. április 24-i ülésén, 572/2013.(04.24.) Főv. Kgy. sz. határozatával döntött arról, hogy a BKSZTT üzemeltetését 2013. június 1. napjától, kizárólagos joggal a Fővárosi Vízművek Zrt. (FV Zrt.) végzi.

Tekintettel arra, hogy a komplex próbaüzem elvégzése a BKSZTT üzemeltetésétől elválaszthatatlan, a 34/2013. (V. 10.) Főv. Kgy. rendeletben biztosított kizárólagos jog alapján a komplex próbaüzem elvégzésére az FV Zrt. kérhető fel. A megállapodás részeként a komplex próbaüzem célja annak bizonyítása, hogy a beruházásban megvalósított új elemek alkalmasak a BKSZTT üzemelő létesítményeivel együttesen működni.

A komplex próbaüzem költségeinek keretösszege 139.009.758 Ft + ÁFA, melynek fedezete Budapest Főváros Önkormányzata költségvetésében, a 840301 Önkormányzati beruházások címrenden megtervezett ”Budapesti Központi Szennyvíztisztító Telep és Kapcsolódó Létesítményei” (azonosító: 794) feladat előirányzatán rendelkezésre áll.

A Megállapodás 2. sz. mellékletét képező komplex próbaüzemi terv a későbbiekben kerül megküldésre.



Fentiek alapján kérem a t. Közgyűlést az alábbi határozati javaslat szerinti döntések meghozatalára.
Határozati javaslat
A Fővárosi Közgyűlés úgy dönt, hogy:

Jóváhagyja és megköti a komplex próbaüzem lefolytatására vonatkozó megállapodást az előterjesztés 1. sz. melléklete szerinti tartalommal, 139.009.758  Ft + ÁFA, azaz százharminckilencmilliókilencezerhétszázötvennyolc forint + ÁFA keretösszegig a „Budapesti Központi Szennyvíztisztító Telep és Kapcsolódó Létesítményei” (azonosító: 794) feladat előirányzata terhére, egyben felkéri a főpolgármestert a megállapodás aláírására.

határidő:	2013. június 30.
felelős: 	Tarlós István Főpolgármester

egyszerű szavazattöbbség.

